沁园春 其一 春日山居二首
王于臣 (Qing)
徙倚柴门，如许春光，幽思无聊。渐浅藻浮青，烟生溪口，长松分翠。晴蔽山椒。断续人家，参差林麓，官道遥通大石桥。香风起，又吹残秾李，落尽夭桃。竹篱夹住墙腰。更北舍东邻屋覆茅。喜叱叱村童，畦边驱犊，乌乌渔夫，浦外鸣桡。时见斜阳，平连莽苍，荷锸随身下采樵。都休问，问王孙芳草，愁绝魂销。